P6_TA(2005)0047

Περιοριστικά μέτρα κατά ορισμένων προσώπων και οντοτήτων στην Ακτή του Ελεφαντοστού *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση κανονισμού του Συμβουλίου που αφορά την επιβολή συγκεκριμένων περιοριστικών μέτρων κατά ορισμένων προσώπων και οργανισμών ενόψει της κατάστασης στην Ακτή του Ελεφαντοστού (COM(2004)0842 — 15518/2004 — C6-0023/2005 — 2004/0286(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο (COM(2004)0842) [1],

- έχοντας υπόψη το κείμενο του Συμβουλίου (15518/2004),

- έχοντας υπόψη τα άρθρα 60 και 301 της Συνθήκης ΕΚ,

- έχοντας υπόψη το άρθρο 308 της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C6-0023/2005),

- έχοντας υπόψη το άρθρο 51 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων και τη γνωμοδότηση της Επιτροπής Ανάπτυξης (A6-0042/2005),

1. εγκρίνει την πρόταση της Επιτροπής όπως τροποποιήθηκε·

2. καλεί την Επιτροπή να τροποποιήσει αναλόγως την πρότασή της, σύμφωνα με το άρθρο 250, παράγραφος 2, της Συνθήκης ΕΚ·

3. καλεί το Συμβούλιο, σε περίπτωση που προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά·

4. ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να επιφέρει σημαντικές τροποποιήσεις στην πρόταση της Επιτροπής·

5. ζητεί την αναστολή της εξέτασης της τροποποιημένης πρότασης της Επιτροπής για χρονικό διάστημα τριών μηνών κατ' ανώτατο όριο προκειμένου να μην διακυβευτεί η προσπάθεια διαμεσολάβησης του Thabo Mbeki, Προέδρου της Νοτίου Αφρικής, η οποία έχει ως στόχο την επαναδρομολόγηση των διαπραγματεύσεων μεταξύ των εμπολέμων μερών·

6. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή.

ΚΕΙΜΕΝΟ ΠΟΥ ΠΡΟΤΕΙΝΕΙ Η ΕΠΙΤΡΟΠΗ | ΤΡΟΠΟΠΟΙΗΣΕΙΣ ΤΟΥ ΚΟΙΝΟΒΟΥΛΙΟΥ |

Τροπολογία 1

Αιτιολογική σκέψη 3α (νέα)

| (3α) Κατά τη Διάσκεψη Κορυφής της Αφρικανικής Ενότητας προσφάτως ανανεώθηκε η εντολή του Thabo Mbeki, προέδρου της Νοτίου Αφρικής και του ζητήθηκε να δώσει νέα ώθηση στην εφαρμογή της ειρηνευτικής συμφωνίας η οποία υπεγράφη μεταξύ των εμπολέμων μερών. |

Τροπολογία 2

Αιτιολογική σκέψη 3β (νέα)

| (3β) Τα κράτη μέλη της Ευρωπαϊκής Ένωσης τα οποία είναι ταυτοχρόνως μέλη του Συμβουλίου Ασφαλείας των Ηνωμένων Εθνών μεριμνούν για τον πλήρη σεβασμό των θεμελιωδών δικαιωμάτων: ειδικότερα κατά την έγκριση και την τροποποίηση των μέτρων που λαμβάνονται κατ' εφαρμογή του ψηφίσματος αριθ. 1572(2004) του Συμβουλίου Ασφαλείας των Ηνωμένων Εθνών και κρατούν δεόντως ενημερωμένα τα λοιπά κράτη μέλη της Ευρωπαϊκής Ένωσης καθώς και τα θεσμικά όργανα της Κοινότητας σχετικά με τα μέτρα που ενδέχεται να έχουν συνέπειες για την κοινοτική έννομη τάξη,πιο συγκεκριμένα και κατόπιν των συμφωνιών Linas-Marcoussis και Accra III περί αφοπλισμού που θα καταστήσει δυνατή τη διεξαγωγή δημοψηφίσματος για την κατάργηση του άρθρου 35 του συντάγματος με την εν συνεχεία διεξαγωγή ελευθέρων προεδρικών εκλογών· |

Τροπολογία 3

Αιτιολογική σκέψη 3γ (νέα)

| (3γ) Κατά την εφαρμογή των μέτρων που θεσπίζονται κατ' εφαρμογή του ψηφίσματος 1572(2004) του Συμβουλίου Ασφαλείας των Ηνωμένων Εθνών η Κοινότητα διασφαλίζει ότι αυτά αποτελούν αντικείμενο συντονισμού με τις υφιστάμενες διαδικασίες στο πλαίσιο της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού (Μπενίν) στις 23 Ιουνίου 2000, ιδίως τα άρθρα της 8 και 96. |

Τροπολογία 4

Αιτιολογική σκέψη 3δ (νέα)

| (3δ) Τα προβλεπόμενα από τον παρόντα κανονισμό μέτρα δεν εμποδίζουν τη λήψη άλλων μέτρων με σκοπό την εφαρμογή των συμφωνιών Linas-Marcoussis και Accra IIΙ, ειδικότερα την υποχρέωση να διωχθούν και να δικαστούν, σύμφωνα με τις διατάξεις των διεθνών συμβάσεων για την προστασία των ανθρωπίνων δικαιωμάτων, των ατόμων για τα οποία υπάρχουν υπόνοιες ότι διέπραξαν σοβαρές παραβιάσεις των ανθρωπίνων δικαιωμάτων και του διεθνούς δικαίου των ανθρωπίνων δικαιωμάτων, καθώς και την διεξαγωγή έρευνας, από τον εισαγγελέα του Διεθνούς Ποινικού Δικαστηρίου, σχετικά με την κατάσταση στην Ακτή του Ελεφαντοστού, σύμφωνα με την σχετική αγωγή προς το Δικαστήριο από τις αρχές της Ακτής του Ελεφαντοστού, την 1η Οκτωβρίου 2003, σύμφωνα με το άρθρο 12 της Σύμβασης της Ρώμης. |

Τροπολογία 5

Άρθρο 2, παράγραφος 1

1. Δεσμεύονται όλα τα κεφάλαια και όλοι οι οικονομικοί πόροι που ανήκουν ή τελούν υπό τον άμεσο ή έμμεσο έλεγχο των φυσικών ή νομικών προσώπων, οντοτήτων ή οργανισμών που περιλαμβάνονται στο παράρτημα I. | 1. Δεσμεύονται όλα τα κεφάλαια και όλοι οι οικονομικοί πόροι που ανήκουν ή τελούν υπό τον άμεσο ή έμμεσο έλεγχο των φυσικών ή νομικών προσώπων, οντοτήτων ή οργανισμών που περιλαμβάνονται σε κατάλογο που καταρτίστηκε από την Επιτροπή σύμφωνα με το άρθρο 10. |

Τροπολογία 6

Άρθρο 7, παράγραφος 3

3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνο για τους σκοπούς για τους οποίους παρεσχέθη ή ελήφθη. | 3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνο για τους σκοπούς για τους οποίους παρεσχέθη ή ελήφθη και αποκλειστικώς και μόνον κατά την περίοδο που είναι αναγκαία για τη διεξαγωγή της επιχείρησης δεσμεύσεως των κεφαλαίων, υπάγονται δε σε καθεστώς που εγγυάται την προστασία των δεδομένων. |

Τροπολογία 7

Άρθρο 9α (νέο)

| Άρθρο 9α Τα φυσικά ή νομικά πρόσωπα, οι οντότητες ή οι οργανισμοί των οποίων τα κεφάλαια και οι οικονομικοί πόροι έχουν δεσμευθεί αδίκως, αποζημιώνονται με ποσό που αντιστοιχεί στην ποιότητα και την ποσότητα της ζημίας που έχουν αδίκως υποστεί. |

Τροπολογία 8

Άρθρο 10, εισαγωγή

Η Επιτροπή εξουσιοδοτείται: | Η Επιτροπή εξουσιοδοτείται, κατόπιν διαβουλεύσεως με το Ευρωπαϊκό Κοινοβούλιο: |

Τροπολογία 9

Άρθρο 10, στοιχείο α)

α)να τροποποιήσει το παράρτημα Ι βάσει αποφάσεων που λαμβάνονται είτε από το Συμβούλιο Ασφαλείας των Ηνωμένων Εθνών είτε από την επιτροπή κυρώσεων και | α)να καταρτίσει και να τροποποιήσει βάσει αποφάσεων που λαμβάνονται είτε από το Συμβούλιο Ασφαλείας των Ηνωμένων Εθνών είτε από την επιτροπή κυρώσεων, κατάλογο των νομικών ή φυσικών προσώπων, οντοτήτων και οργανισμών των οποίων τα κεφάλαια και οικονομικοί όροι πρέπει να δεσμευθούν και να τροποποιήσει τον κατάλογο σε περίπτωση αποδεδειγμένου σφάλματος και |

Τροπολογία 10

Άρθρο 10, στοιχείο β)

β)να τροποποιήσει το παράρτημα ΙΙ βάσει των πληροφοριών που παρέχουν τα κράτη μέλη. | β)να τροποποιήσει το παράρτημα βάσει των πληροφοριών που παρέχουν τα κράτη μέλη. |

Τροπολογία 11

Άρθρο 10, εδάφιο 1α (νέο)

| Η Επιτροπή ενημερώνει προηγουμένως, εμπιστευτικά, τις επιτροπές πολιτικών ελευθεριών, δικαιοσύνης και εσωτερικών υποθέσεων και ανάπτυξης του Ευρωπαϊκού Κοινοβουλίου σχετικά με την κατάρτιση και την τροποποίηση του καταλόγου που προβλέπεται στην παράγραφο 1, στοιχείο α). |

Τροπολογία 12

Παράρτημα Ι

Παράρτημα Ι Κατάλογος φυσικών και νομικών προσώπων, οργανισμών και οντοτήτων που αναφέρονται στο άρθρο 2 | Διαγράφεται |

[1] Δεν έχει δημοσιευθεί ακόμη στην Επίσημη Εφημερίδα.

[2] ΕΕ L 317 της 15.12.2000, σ. 3.

--------------------------------------------------